हैदराबाद थाना क्षेत्र के ग्राम मूड़ाभाई निवासी हरिश्चंद्र (55) साइकिल से जलालपुर से घर वापस लौट रहे थे। लखीमपुर रोड पर ज्ञान डेयरी के पास पीछे से आ रही बाइक ने टक्कर मार दी, जिससे हरिश्चंद्र सड़क पर गिर गए और उनके सिर में गंभीर चोटें आ गईं। मौके पर मौजूद लोगों ने बाइक चालक पंकज सक्सेना निवासी मोहम्मदाबाद को पकड़कर बाइक समेत पुलिस को सौंप दिया है। घायल के परिजनों को सूचना देकर लोगों ने हरिश्चंद्र को सीएचसी भेजवाया, जहां हालत गंभीर होने के कारण परिजन लखीमपुर जिला अस्पताल लिए जा रहे थे, लेकिन रास्ते में ही उनकी मौत हो गई। हरिश्चंद्र के पुत्र विजय कुमार की तहरीर पर पुलिस ने मुकदमा दर्ज कर शव को पोस्टमार्टम के लिए भेज दिया है।